У паняцця ёсць і іншыя значэнні, гл. Гаек.

**Сярге́й** (свецкае імя - **Ян**) **Га́ек** M.I.C. (нар. 8.2.1949, Лышкавіцы, Польшча) — апостальскі адміністратар для грэка-каталікоў Беларусі, кіраўнік Беларускай Грэка-Каталіцкай Царквы на тэрыторыі Беларусі. Адзіны ў Каталіцкай Царкве амафорны архімандрыт. Належыць да кангрэгацыі марыян (MIC). Доктар багаслоўя. Паляк па нацыянальнасці, але заве сябе «беларусам паводле перакананняў». Мае грамадзянства Рэспублікі Беларусь і Ватыкана.

Біяграфія
---------

Нарадзіўся 8 лютага 1949 года ў вёсцы Лышкавіцы (польск.: Lyszkowice), непадалёк ад горада Ловіч у польскай каталіцкай сям'і. У 1963 годзе скончыў пачатковую школу ў Лышкавіцах, чатырма гадамі пазней — ліцэй у Ловічы.

Пасля заканчэння ліцэя сышоў у кляштар айцоў-марыянаў, узяў сабе манаскае імя Сяргей і прыняў візантыйскі абрад. У 1967—1974 гадах вучыўся на багаслоўскім факультэце Каталіцкага ўніверсітэта Любліна. У гэты перыяд зацікавіўся беларускай культурай і рэлігійнасцю, кантактаваў з рэлігійнымі дзеячамі беларускай дыяспары, у прыватнасці з біскупам Чаславам Сіповічам, з-за чаго меў праблемы з органамі бяспекі Польскай Народнай Рэспублікі.

15 жніўня 1973 года прынёс вечныя зарокі ў ордэне марыян, 23 чэрвеня 1974 года пасвечаны ў святары. Пасля пасвячэння два гады служыў у грэка-каталіцкім прыходзе ў Глухалазах, пасля чаго працягнуў багаслоўскую адукацыю, спачатку ў Каталіцкім універсітэце Любліна на кафедры параўнальнага багаслоўя і экуменізму, затым у Рымы ў Папскім Усходнім інстытуце (італ.: Pontificia Istituto Orientale). У лістападзе 1983 года абараніў доктарскую дысертацыю і вярнуўся ў Польшчу. У 1983—1999 гадах выкладаў на кафедры праваслаўнага багаслоўя ў Экуменічным інстытуце Каталіцкага ўніверсітэта Любліна.

Напачатку 1990-х гадоў грэка-каталіцкая царква атрымала ў Беларусі магчымасць свабоднага функцыяніравання. У 1994 годзе Папа Ян Павел II прызначыў Сяргея Гаека апостальскім візітатарам для грэка-каталікаў Беларусі, а Аляксандра Надсана апостальскім візітатарам для беларускіх грэка-каталікаў эміграцыі. У 1996 годзе а. Сяргей Гаек атрымаў тытул архімандрыта, у 1997 годзе стаў кансультантам Кангрэгацыі па справах Усходніх цэркваў. 30 сакавіка 2023 года Папа Францыск заснаваў Апостальскую Адміністратуру для католікаў візантыйскага абраду ў Беларусі і адначасова прызначыў ардынарыем гэтай Апостальскай Адміністратуры Высокадастойнага архімандрыта Яна Сяргея Гаека MIC (без біскупскага сану), які да гэтага часу быў Апостальскім візітатарам для гэтых вернікаў.

Фота
----

* Сяргей Гаек, 2008Сяргей Гаек, 2008
* Сяргей Гаек, 2012Сяргей Гаек, 2012

Зноскі
------

1. ↑  Апостальскі Візітатар архімандрыт айцец Сяргей (Гаек) » Грэка-каталіцкая парафія сьвятога Язэпа
2. ↑  Папа Францішак стварыў Апостальскую Адміністратуру для католікаў візантыйскага абраду ў Беларусі

Спасылкі
--------

* Апостальскі Візітатар архімандрыт айцец Сяргей (Гаек) (бел.)

|  |  |
| --- | --- |
| commons: | Сяргей Гаек на Вікісховішчы |


|  |  |  |  |
| --- | --- | --- | --- |
| ⚙️  | 

| Нарматыўны кантроль |
| --- |
| BNF: 12423022k · CiNii: DA12061498 · GND: 125418273X · ICCU: PALV066175 · ISNI: 0000 0000 7204 3107 · LCCN: n92110527 · LNB: 000299685 · NKC: mub2012698322 · NLP: A11585559 · NTA: 155953559 · NUKAT: n94206243 · SUDOC: 12422444X · VIAF: 101769163 |

 |